**Pažintis su Vilkaviškio rajono neįgaliųjų draugijos**

**Kybartų grupės nariais, 2020-09-16**

Rugsėjo–lapkričio mėnesiais Vilkaviškio r. Kybartų lopšelio-darželio „Ąžuoliukas“ priešmokyklinio ugdymo grupėje „Boružėlės“ bus įgyvendinamas projektas „Aš mažas – aš galiu padėti“, kurio tikslas – skatinti savanorystės idėją, formuoti vaikų supratimą apie šią vertybę ir inicijuoti šios vertybės pagrindų formavimąsi.

Rugsėjo 16 d. vaikai keliavo į svečius susipažinti su projekto partneriais – Vilkaviškio rajono neįgaliųjų draugijos Kybartų grupės nariais. Susitikimo pradžioje vaikai Kybartų grupės narius pakvietė pažaisti žaidimą „Graži mūsų šeimynėlė“, kad visi įsidrąsintų ir pasijustų tarsi viena didelė šeima. Vėliau visi drauge gamino boružėles iš graikinių riešutų kevalų ir plastilino, kuriais papuošė Neįgaliųjų draugijos patalpas. Galiausiai vaišinosi pyragu, arbata ir kakava, bendravo.

Projekto veiklos vyks iki lapkričio pabaigos, todėl tikimės, kad per šį laikotarpį, bendraudami su Neįgaliųjų draugijos nariais, vaikai susiformuos nuostatą, kad kiekvienas žmogus yra labai vertingas, kad jautrumas, pagalba dėmesys kitam žmogui yra labai svarbūs, kad duodamas tu ir sau gauni naudos.

Projektas finansuojamas Vilkaviškio LIONS klubo lėšomis.

Direktoriaus pavaduotoja ugdymui Violeta Murauskaitė